ฐานะการเงินและผลการดำเนินงาน

สรุปรายงานการสอบบัญชีของผู้สอบบัญชี

บริษัทฯ ได้แต่งตั้ง นายรุทธ เชาวนะกวี ผู้ตรวจสอบบัญชีอนุญาต เลขที่ 3247 และนางสายฝน
อินทร์แก้ว ผู้ตรวจสอบบัญชีอนุญาต เลขที่ 4434 บริษัท สำนักงาน เอินส์ท แอนด์ ยัง จำกัด
ให้เป็นผู้ตรวจสอบงบการเงินและงบการเงินรวมของบริษัท ตั้งแต่ปี
2541โดยสรุปรายงานได้ดังต่อไปนี้

ปี 2546
ผู้สอบบัญชีได้แสดงความเห็นอย่างไม่มีเงื่อนไขต่องบการเงินโดยตั้งข้อสังเกตไว้ว่าในระหว่างปี
2546 บริษัทฯ ได้ดำเนินการตามแผนฟื้นฟูกิจการ
ซึ่งได้รับความเห็นชอบจากศาลล้มละลายกลางเมื่อวันที่ 2 พฤษภาคม 2546
โดยแผนการปรับโครงสร้างทุน
การปรับโครงสร้างของกลุ่มบริษัทและการปรับโครงสร้างหนี้ในส่วนที่สำคัญได้ดำเนินการเสร็จสิ้นแล้ว
นอกจากนี้ บริษัทฯ
ได้พิจารณาตั้งสำรองสำหรับผลขาดทุนที่อาจเกิดขึ้นจากภาระค้ำประกันและหนี้สินอื่นไว้แล้วในบัญชี
โดยประมาณจากมูลหนี้สูงสุดที่เจ้าหนี้ยื่นขอรับชำระหนี้ตามแผนฟื้นฟูกิจการของบริษัทฯ
ฝ่ายบริหารของบริษัทฯ เชื่อมั่นว่าบริษัทฯ
จะสามารถดำเนินการตามแผนฟื้นฟูกิจการในส่วนที่เหลือให้สำเร็จลุล่วงและขอออกจากแผนได้ในระยะเวลาอันใกล้

ปี 2545 ผู้สอบบัญชีไม่สามารถแสดงความเห็นต่องบการเงินฯ เนื่องจากเหตุการณ์ต่อไปนี้

1. มีการเรียกให้บริษัทฯ ชำระหนี้เงินกู้และภาระค้ำประกันแทนบริษัทย่อย ที่บริษัทฯ
เป็นผู้ค้ำประกันในฐานะบริษัทใหญ่ จำนวนรวม 1,429 ล้านบาท
ซึ่งภายใต้สถานการณ์และฐานะทางการเงินในขณะนั้นบริษัทฯ
มียอดขาดทุนสะสมเป็นจำนวนมากและมียอดขาดทุนเกินทุน ฝ่ายบริหารของบริษัทฯ เห็นว่าบริษัทฯ
ไม่อยู่ในฐานะที่จะชำระหนี้ได้ จึงได้ยื่นขอฟื้นฟูกิจการต่อศาลล้มละลายกลางเมื่อวันที่ 31 พฤษภาคม
2545 และศาลฯ ได้มีคำสั่งให้ฟื้นฟูกิจการของบริษัทฯ โดยมี บริษัท ซี เอ็น แอดไวซอรี่ จำกัด
เป็นผู้จัดทำแผน เมื่อวันที่ 8 กรกฎาคม 2545

บริษัทฯ ได้ยื่นแผนฟื้นฟูกิจการเพื่อเสนอต่อบริษัทเจ้าหนี้ เมื่อวันที่ 15 มกราคม 2546
แผนดังกล่าวได้รับการอนุมัติโดยเจ้าหนี้การค้าและสถาบันการเงินส่วนใหญ่เมื่อวันที่ 18 กุมภาพันธ์
2546 การที่บริษัทฯ จะสามารถดำเนินธุรกิจต่อเนื่องได้ขึ้นอยู่กับผลการดำเนินงานในอนาคต
และความสำเร็จในการปฏิบัติตามแผนฟื้นฟูกิจการ

2.  การตั้งสำรองเผื่อผลขาดทุนในบัญชีสำหรับการค้ำประกันของบริษัทฯ ที่มีต่อบริษัทย่อย
    แห่งหนึ่งในประเทศอังกฤษที่ได้เข้าสู่กระบวนการการจัดการทรัพย์สินและหนี้สินภายใต้การควบคุมและดูแลของศาลเมื่อวันที่
    17 พฤศจิกายน 2543 ที่อาจต้องมีการตั้งเพิ่มและอาจมีจำนวนที่เป็นสาระสำคัญ

3.
ผลต่างจากการบันทึกอัตราดอกเบี้ยในอัตราปกติสำหรับการหยุดจ่ายชำระคืนเงินกู้ยืมและดอกเบี้ยแก่ธนาคารและผู้ถือหุ้นกู้
โดยมิได้ปรับเป็นอัตราดอกเบี้ยผิดนัดชำระหนี้
ดอกเบี้ยค้างจ่ายตามบัญชีของบริษัทฯและบริษัทย่อยอาจมีจำนวนแตกต่างจากการคำนวณของผู้ให้กู้อย่างเป็นสาระสำคัญ

ปี 2544 ได้แสดงความเห็นอย่างมีข้อจำกัดของเหตุการณ์ดังนี้

1.  กลุ่มบริษัทมีผลขาดทุนสะสมเป็นจำนวนมาก และมียอดขาดทุนเกินทุน ณ วันที่ในงบดุล
    การจัดทำงบการเงินได้จัดทำขึ้นตามหลักการดำเนินงานต่อเนื่องของกิจการ
    โดยถือว่ากลุ่มบริษัทสามารถดำเนินงานได้อย่างต่อเนื่อง
    และการขายหรือเรียกคืนสินทรัพย์และการจ่ายชำระหนี้และภาระหนี้สินที่อาจเกิดขึ้นจะเป็นไปตามปกติธุรกิจ
    โดยไม่คาดว่าจะมีการชะงักของการดำเนินงานตามปกติของกลุ่มบริษัท

2.  บริษัทฯ ได้ถูกบริษัทอื่นฟ้องร้องเกี่ยวกับการกระทำผิดเงื่อนไขสัญญา ศาลแพ่งได้ตัดสินให้บริษัทฯ
    เป็นฝ่ายชนะคดี อย่างไรก็ตาม คดียังอยู่ในระหว่างการพิจารณาของศาลอุทธรณ์ และศาลแพ่ง
    ฝ่ายบริหารของบริษัทฯ เชื่อว่าจะไม่มีหนี้สินที่เป็นสาระสำคัญที่เกิดขึ้นจากผลของคดีดังกล่าว
    และสำรองทั่วไปสำหรับหนี้สินที่ตั้งไว้ในบัญชีมีจำนวนเพียงพอ

3. การตั้งสำรองเผื่อผลขาดทุนในบัญชีสำหรับการค้ำประกันของบริษัทฯ
ที่มีต่อบริษัทย่อยแห่งหนึ่งในประเทศอังกฤษที่ได้เข้าสู่กระบวนการการจัดการทรัพย์สินและหนี้สินภายใต้การควบคุมและดูแลของศาลเมื่อวันที่
17 พฤศจิกายน 2543 ที่อาจต้องมีการตั้งเพิ่มและอาจมีจำนวนที่เป็นสาระสำคัญ

สรุปฐานะการเงินและผลการดำเนินงาน

- ตามเอกสารแนบ -

-   ตารางสรุปงบการเงินและงบการเงินรวม – เอกสารแนบลำดับที่ 4

-   ตารางแสดงอัตราส่วนทางการเงินที่สำคัญ – เอกสารแนบลำดับที่ 5

คำอธิบายและการวิเคราะห์ฐานะทางการเงินและผลการดำเนินงาน

ผลการดำเนินงานของบริษัทฯ ในปีที่ผ่านมามีการเปลี่ยนแปลงไปในทางที่ดีขึ้น ทั้งนี้เนื่องจากบริษัทฯ
ได้ดำเนินการตามแผนฟื้นฟูกิจการในส่วนของการปรับโครงสร้างทุน
การปรับโครงสร้างของกลุ่มบริษัทและการปรับโครงสร้างหนี้ในส่วนที่สำคัญเสร็จสิ้นแล้ว
โดยมีกำไรจากการปรับโครงสร้างหนี้เป็นจำนวน 833 ล้านบาท จากการที่บริษัทฯ
ได้ดำเนินการชำระหนี้ตามแผนปรับโครงสร้างได้สำเร็จลุล่วง ทำให้บริษัทฯ
ลดภาระทางด้านดอกเบี้ยจ่ายลง อีกทั้งยังไม่มีภาระผูกพันที่ต้องชำระหนี้ในอนาคต

คำชี้แจงและฐานะการเงินและผลการดำเนินงาน

1.  งบการเงินเฉพาะของบริษัท

  สินทรัพย์รวม จำนวน 2,042 ล้านบาท เพิ่มขึ้นจากปี 2545 จำนวน 225 ล้านบาท เท่ากับ
  12.39% เนื่องจาก

1.  เงินสดและรายการเทียบเท่าเงินสด เพิ่มขึ้น 317 ล้านบาท
    โดยเป็นเงินที่ได้รับจากการเพิ่มทุน 310 ล้านบาท ซึ่งฝากไปกับธนาคารและสถาบันการเงิน

2.  ลูกหนี้ตามสัญญาก่อสร้าง – สุทธิ เพิ่มขึ้น 313 ล้านบาท

3.  งานระหว่างก่อสร้างตามสัญญา เพิ่มขึ้น 145 ล้านบาท

4.  เงินลงทุนในกิจการซึ่งเกี่ยวข้องกัน ลดลง 311 ล้านบาท

5.  ลูกหนี้และเงินให้กู้ยืมแก่บริษัทย่อยและกิจการร่วมค้า ลดลง 210 ล้านบาท

6.  ที่ดิน อาคาร และอุปกรณ์ – สุทธิ ลดลง 100 ล้านบาท เนื่องจากบริษัทฯ
    ได้โอนกรรมสิทธิ์ในที่ดินที่ใช้เป็นหลักประกันเพื่อการชำระหนี้ตามแผนฟื้นฟูกิจการ

2.  งบการเงินรวม

  สินทรัพย์รวม จำนวน 2,062 ล้านบาท เพิ่มขึ้นจากปี 2545 จำนวน 518 ล้านบาท เท่ากับ
  33.57% เนื่องจาก

1.  เงินสดและรายการเทียบเท่าเงินสด เพิ่มขึ้น 245 ล้านบาท
    ซึ่งฝากไว้กับธนาคารและสถาบันการเงิน

2.  ลูกหนี้ตามสัญญาก่อสร้าง – สุทธิ เพิ่มขึ้น 195 ล้านบาท

3.  งานระหว่างก่อสร้างตามสัญญา เพิ่มขึ้น 145 ล้านบาท

4.  เงินลงทุนในบริษัทร่วมและบริษัทอื่น – สุทธิ ลดลง 62 ล้านบาท

5.  สินทรัพย์สุทธิของหน่วยงานที่เลิกดำเนินธุรกิจ เพิ่มขึ้น 148 ล้านบาท
    จากการจำหน่ายเงินลงทุนของบริษัทย่อยและบริษัทอื่น ตามแผนปรับโครงสร้างบริษัท
    ซึ่งเป็นส่วนหนึ่งของแผนฟื้นฟูกิจการ

3. งบการเงินเฉพาะบริษัทและงบการเงินรวม

  หนี้สินรวมลดลงจากปี 2545 เป็นจำนวน 1,374 ล้านบาท และ 1,081 ล้านบาท เทียบเท่า
  47.38% และ 41.15% ตามลำดับ คงเหลือหนี้สินรวมเท่ากับ 1,526 ล้านบาท และ 1,546
  ล้านบาท ตามลำดับ ทั้งนี้เนื่องจากบริษัทฯ ได้ดำเนินการชำระหนี้ให้แก่ลูกหนี้ที่ยื่นคำ
  ขอรับชำระหนี้และได้รับการปรับโครงสร้างหนี้ตามแผนฟื้นฟูกิจการรวมถึงหุ้นกู้ โดยบริษัทฯ
  ได้ชำระในอัตราร้อยละ 3 ของยอดหนี้สำหรับเจ้าหนี้ที่ไม่มีหลักประกัน
  ในส่วนของเจ้าหนี้ที่มีหลักประกัน บริษัทฯ ได้ดำเนินการโอนหลักประกันเพื่อเป็นการชำระหนี้
  นอกจากนี้บริษัทฯ ยังได้ตั้งสำรอง ภาระหนี้สินจากภาระค้ำประกันและหนี้สินอื่นเป็นจำนวน 112
  ล้านบาท

4. ส่วนของผู้ถือหุ้น

  ส่วนของผู้ถือหุ้น เพิ่มขึ้นจากปี 2545 เป็นจำนวน 1,598 ล้านบาท เทียบเท่า

  147.55% ทำให้ส่วนของผู้ถือหุ้นบริษัทเพิ่มขึ้นจาก (1,083) ล้านบาท เป็น 515 ล้านบาท
  ทั้งนี้เนื่องจากการดำเนินการตามแผนฟื้นฟูกิจการของบริษัทฯ บริษัทฯ ได้ปรับโครงสร้างทุน
  โดยการ

1.  โอนสำรองตามกฎหมายและส่วนเกินมูลค่าหุ้นเพื่อชดเชยผลขาดทุนสะสม

  4.2 ลดทุนจดทะเบียนที่ยังไม่ได้เรียกชำระจำนวน 180.358 ล้านบาท

  4.3 ลดทุนเพื่อชดเชยผลขาดทุนสะสม โดยการลดมูลค่าหุ้นที่ตราไว้จากหุ้นละ 10 บาท เป็น
  หุ้นละ 0.01 บาท

  4.4 เพิ่มทุนอีกจำนวน 310.604 ล้านบาท โดยการจัดสรรหุ้นใหม่จำนวน 31,060,374,400
  หุ้น ให้แก่ผู้ถือหุ้นเดิม และอีก 80 หุ้น ให้แก่บุคคลในวงจำกัด

ผลจากการปรับโครงสร้างทุนดังกล่าว ทำให้บริษัทมีทุนจดทะเบียนและทุนชำระแล้วจำนวน 312
ล้านบาท

5. วิเคราะห์ผลการดำเนินงานปี 2546 เทียบกับปี 2545 (งบการเงินรวม)

  รายได้รวมของบริษัทเพิ่มขึ้นจากปี 2545 เป็นจำนวน 1,440 ล้านบาท เป็นผลจากการที่บริษัทฯ
  มีงานก่อสร้างเพิ่มขึ้น สืบเนื่องมาจากภาวะเศรษฐกิจที่เริ่มกระเตื้องขึ้น
  ทำให้มีการลงทุนมากขึ้นในเรื่องของสาธารณูปโภค และขยายตัวของเอกชนในการขยายธุรกิจ

  ผลกำไรของบริษัทฯ เพิ่มขึ้น 1,215 ล้านบาท จาก ผลขาดทุนเมื่อปี 2545 จำนวน (13)
  ล้านบาท หรือเทียบเท่า 9,097% ผลการเปลี่ยนแปลงมาจากการปรับโครงสร้างของบริษัทฯ
  ตามแผนฟื้นฟูกิจการ
  ทำให้บริษัทมีกำไรเพิ่มขึ้นจากการโอนกลับสำรองเผื่อผลขาดทุนจากการลดมูลค่าของเงินลงทุนและสินทรัพย์
  และกำไรจากการปรับโครงสร้างหนี้